b'\n_START_ARTICLE_\nHapsalu pilis\n_START_PARAGRAPH_\nHapsalu pilis (est. Haapsalu piiskopilinnus) \xe2\x80\x93 viduram\xc5\xbei\xc5\xb3 religin\xc4\x97s, gyvenamosios ir gynybin\xc4\x97s paskirties pastat\xc5\xb3 kompleksas Hapsalu mieste, Estijoje._NEWLINE_Statybos vyko XIII a. I\xc5\xa1 prad\xc5\xbei\xc5\xb3 tai buvo Ozelio vyskupo rezidencija.\n_START_SECTION_\nIstorija\n_START_PARAGRAPH_\n1228 m. Rygos arkivyskupas Albertas fon Bukshevdenas sujung\xc4\x97 tris apskritis (L\xc4\x97n\xc4\x99, Sarem\xc4\x85 ir Hyjum\xc4\x85) \xc4\xaf nauj\xc4\x85 vyskupij\xc4\x85, naujuoju vyskupu paskirdamas cisters\xc5\xb3 Diunamiund\xc4\x97s abat\xc4\x85 Gotfrid\xc4\x85. T\xc5\xb3 pa\xc4\x8di\xc5\xb3 met\xc5\xb3 spalio 1 d. Imperatorius Henrikas VII vyskupij\xc4\x85 paskelb\xc4\x97 viena i\xc5\xa1 \xc5\xa0ventosios Romos imperijos valstij\xc5\xb3, kurios ribas 1234 m. patvirtino popie\xc5\xbeiaus legatas Vilhemas i\xc5\xa1 Modenos. Pirmoji vyskupijos sostin\xc4\x97 buvo Lihuloje, kur buvo pastatyta m\xc5\xabrin\xc4\x97 Kalavijuo\xc4\x8di\xc5\xb3 ordino tvirtov\xc4\x97. Nor\xc4\x97damas i\xc5\xa1vengti konflikto su \xc4\xaftakingais kalavijuo\xc4\x8diais, vyskupas nusprend\xc4\x97 perkelti sostin\xc4\x99 \xc4\xaf Pernu, ta\xc4\x8diau po 10 met\xc5\xb3 j\xc4\x85 sudegino lietuviai. Nauj\xc4\x85ja sostine tapo Hapsalu, kur buvo pastatyta tvirtov\xc4\x97 ir ba\xc5\xbeny\xc4\x8dia. Pilies statyba truko tris \xc5\xa1imtme\xc4\x8dius.\n_START_SECTION_\nPilis\n_START_PARAGRAPH_\nTvirtov\xc4\x97s statyba, pl\xc4\x97tra ir rekonstrukcija truko kelis \xc5\xa1imtme\xc4\x8dius, kadangi pastatas buvo nuolat modernizuojamas ir pritaikomas naujiems ginklams. Laikoma, kad statyba buvo galutiniai baigta vyskupo Johano IV Kievelo valdymo laikotarpiu (1515\xe2\x80\x931527). Pilies plotas \xe2\x80\x93 daugiau 30 000 km\xc2\xb2, gynybini\xc5\xb3 sien\xc5\xb3 storis svyravo nuo 1,2 iki 1,8 m, j\xc5\xb3 auk\xc5\xa1tis \xe2\x80\x93 apie 10 m (v\xc4\x97liau sien\xc5\xb3 auk\xc5\xa1t\xc4\xaf padidino iki 15 m). Vakarin\xc4\x97je pilies dalyje buvo pastatytas 29 m auk\xc5\xa1\xc4\x8dio bok\xc5\xa1tas, v\xc4\x97liau naudotas kaip varpin\xc4\x97. Vidiniai grioviai su blinda\xc5\xbeais patrankoms buvo pastatyti Livonijos kar\xc5\xb3 (1558\xe2\x80\x931582) metu. Per \xc5\xa1iuos karus pilis smarkiai nukent\xc4\x97jo \xe2\x80\x93 ypa\xc4\x8d ma\xc5\xbeosios pilies sienos ir i\xc5\xa1orin\xc4\x97s fortifikacijos._NEWLINE_XVII a., kai \xc5\xa1vedai prad\xc4\x97jo kontroliuoti Estijos kunigaik\xc5\xa1tyst\xc4\x99, pilis nustojo b\xc5\xabti naudojama gynybos tikslams. 1710 m., \xc5\xa0iaur\xc4\x97s karo metu, Estija atsid\xc5\xabr\xc4\x97 Rusijos vald\xc5\xbeioje. Petro I \xc4\xafsakymu pilies gynybin\xc4\x97s sienos buvo dalinai nugriautos. Hapsalu pilis pavirto griuv\xc4\x97siais.'